b'\n_START_ARTICLE_\nJo\xc5\xbeef Marija \xc5\xa0emrl\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0olal se je na jezuitski \xc5\xa1oli v Ljubljani in se kot u\xc4\x8denec Gabriela Gruberja posvetil gradbeni\xc5\xa1tvu in hidrotehniki. Leta 1777 se je po dveletnem \xc5\xa1tudiju vodnih gradenj na Nizozemskem in Porenju zaposlil pri navigacijski direkciji v Ljubljani, ki je skrbela za izbolj\xc5\xa1anje plovbe po Ljubljanici, Savi in Kolpi. Ob Gruberjevi spodbudi, ki je bil v letih 1772\xe2\x88\x921781 direktor navigacijske direkcije, je kmalu postal vodilni vodogradbeni projektant na Kranjskem. Leta 1788 je bil imenovan za de\xc5\xbeelnega cestnega nadzornika, nato je bil ravnatelj de\xc5\xbeelne gradbene direkcije v Ljubljani. Izdelal je ureditveni na\xc4\x8drt plovnosti Save med Zalogom in Bre\xc5\xbeicami, projekt pristani\xc5\xa1\xc4\x8da v Zalogu in mostu \xc4\x8dez Savo v \xc4\x8crnu\xc4\x8dah ter topografsko karto srednjega toka Save in Ljubljanice. Ukvarjal se je tudi z na\xc4\x8drti za osu\xc5\xa1evanje Ljubljanskega barja. Projektiral in vodil je obnovo ceste Vrhnika-Postojna in v letih 1788\xe2\x88\x921790 preureditev nekdanjega fran\xc4\x8di\xc5\xa1kanskega samostana, ki je stal na dana\xc5\xa1njem Vodnikovem trgu, za potrebe mestne \xc5\xa1ole imenovane ljubljanski Licej. Leta 1799 je od\xc5\xa1el na Dunaj; tam pripravil na\xc4\x8drt za graditev prekopa Dunaj-Leitha in Dunaj-Schottwien, njegov je tudi neuresni\xc4\x8den na\xc4\x8drt za povezavo Dunaja preko Ogrske in Kranjske z Jadranskim morjem z vodnimi kanali, ki bi omogo\xc4\x8dale plovbo. Ukvarjal se je tudi s prenovo de\xc5\xbeelne ceste Celje-Maribor (projekt ceste pod vzno\xc5\xbejem Konji\xc5\xa1ke gore)._NEWLINE_\xc5\xa0emrl je leta 1785 objavil u\xc4\x8dbenik o geodeziji Kurze Lehrbegriffe der Geometrie. Bil je \xc4\x8dlan Kranjske kmetijske dru\xc5\xbebe in ljubljanske Filharmoni\xc4\x8dne dru\xc5\xbebe ter \xc4\x8dastni de\xc5\xbeelan Kranjske. Leta 1808 je bil odlikovan z Leopoldovim redom in 1811 dobil pridevek von Leytenbach. Bil je tudi svetnik dunajske Akademije za upodabljajo\xc4\x8do umetnost in \xc4\x8dastni \xc4\x8dlan Akademije lepih umetnosti v Benetkah.'